# **Hysbysiad Preifatrwydd Gwasanaeth Mabwysiadu Bae'r Gorllewin (GMBG).**

# **Pwy yw Gwasanaeth Mabwysiadu Bae'r Gorllewin (GMBG)?**

Mae asiantaethau mabwysiadu tri awdurdod lleol, sef Pen-y-bont ar Ogwr, Castell-nedd Port Talbot ac Abertawe, yn cydweithio i gyflwyno Gwasanaeth Mabwysiadu Bae'r Gorllewin.

Rydym yn cyflawni dyletswyddau cyfreithiol fel Gwasanaeth Mabwysiadu ar ran y tri awdurdod lleol a hefyd yn darparu ystod o wasanaethau sy'n ymwneud â mabwysiadu. Cyngor Abertawe yw'r awdurdod cynnal.

# **Hysbysiad Preifatrwydd Cyffredin**

Gan mai Abertawe yw'r sefydliad cynnal ar gyfer GMBG, er mwyn cael rhagor o wybodaeth am sut mae Cyngor Abertawe'n defnyddio'ch data personol, gan gynnwys eich hawliau fel gwrthrych y data, gweler eu [hysbysiad preifatrwydd](https://www.swansea.gov.uk/privacynotice) corfforaethol ar eu gwefan.

Am fwy o wybodaeth am eich hawliau, cysylltwch â:

Swyddfa Diogelu Data Cyngor Abertawe

Canolfan Ddinesig

Oystermouth Road

Abertawe

SA1 3SN

E-bost: data.protection@abertawe.gov.uk

# **Gwybodaeth Preifatrwydd Ychwanegol**

Mae'r wybodaeth ganlynol yn wybodaeth ychwanegol sy'n benodol i sut mae Gwasanaeth Mabwysiadu Bae'r Gorllewin (GMBG) yn defnyddio'ch gwybodaeth bersonol.

# **Manylion Cyswllt GMBG**

Gwasanaeth Mabwysiadu Bae'r Gorllewin

Canolfan Ddinesig Port Talbot

Port Talbot

SA13 1PJ

Ffôn 0300 365 2222

E-bost: enquiries@westernbayadoption.org

# **Pam rydym yn defnyddio eich gwybodaeth bersonol?**

Ein prif weithgaredd yw gwirio a yw pobl a hoffai fabwysiadu plentyn yn addas i fod yn fabwysiadwyr. Er mwyn gwneud hyn mae'n rhaid i ni gasglu llawer o wybodaeth bersonol am y mabwysiadwyr posib a'r bobl sydd wedi chwarae rhan bwysig yn eu bywydau. Mae hyn oherwydd bod y cyfreithiau sy'n ymwneud â mabwysiadu yn golygu bod yn rhaid i ni wirio'n drylwyr.

Yn ogystal ag asesu mabwysiadwyr, rydym hefyd yn gweithio gydag amrywiaeth o bobl yr effeithir arnynt gan fabwysiadu, ac ar adegau bydd angen i ni gael gwybodaeth bersonol ganddynt. Er enghraifft, rydym yn derbyn ceisiadau am gefnogaeth ar ôl mabwysiadu, cefnogaeth ar gyfer rhieni geni a'r cynllun 'blwch llythyrau'. Nid oes angen cymaint o wybodaeth bersonol ar gyfer y rhain â'r broses fabwysiadu, ond bydd angen i ni gael peth gwybodaeth bersonol gyfyngedig.

# **Pa wybodaeth gaiff ei chasglu?**

Mae GMBG yn casglu gwybodaeth bersonol am ddarpar fabwysiadwyr oddi wrthynt eu hunain a chan amrywiaeth o bobl yn eu bywydau, fel ffrindiau, teulu, cyn-bartneriaid a chanolwyr. Cesglir gwybodaeth ychwanegol oddi wrth sefydliadau perthnasol, gan ddibynnu ar amgylchiadau'r darpar fabwysiadwr, megis meddygon teulu, meddygon ymgynghorol ac awdurdodau lleol eraill lle mae'r ymgeiswyr wedi byw.

Ar gam cynnar asesu addasrwydd, daw'r rhan fwyaf o wybodaeth o'r person ei hun a'r ffynonellau y mae’n eu darparu.

Mae angen mwy o wybodaeth yn raddol ar y broses asesu ac yn y pen draw, erbyn yr amser y gallwn wneud penderfyniad am ddarpar fabwysiadwr, bydd angen i ni wybod am: -

* Ei hanes personol a hanes ei berthnasoedd
* Ei hanes teulu
* Ei ran mewn unrhyw weithgaredd troseddol
* Ei hanes meddygol llawn
* Ei brofiad fel rhiant (os yw'n berthnasol)
* Barn gyfrinachol pobl allweddol yn ei fywyd am ei botensial i fabwysiadu'n llwyddiannus.

Bydd angen i ni hefyd gael yr un math o fanylder am unrhyw un sy'n byw gyda'r darpar fabwysiadwr.

Rydym yn cynghori darpar fabwysiadwyr i sicrhau bod y bobl y maent yn byw gyda nhw’n ymwybodol o'r math o wybodaeth sydd ei hangen cyn iddynt wneud cais i fabwysiadu.

# **A oes gan GMBG ganiatâd i gasglu'r wybodaeth hon?**

Mae GMBG yn casglu gwybodaeth bersonol am ddarpar fabwysiadwyr oherwydd bod prosesu'r data personol hwn yn angenrheidiol er mwyn cyflawni tasg a wneir er budd y cyhoedd neu wrth arfer awdurdod swyddogol y rheolwr. Gelwir hyn yn 'dasg gyhoeddus'.

Dyma'r cyfreithiau penodol rydym yn eu dilyn: -

* Deddf Mabwysiadu 1976
* Deddf Mabwysiadu a Phlant 2002
* Rheoliadau Asiantaethau Mabwysiadu (Cymru) 2005
* Rheoliadau Asiantaethau Mabwysiadu (Diwygiadau Panel a Chanlyniadol (Cymru) 2012
* Rheoliadau Gwasanaethau Cymorth Mabwysiadu (Awdurdod Lleol) (Cymru) 2005 a 2019
* Deddf Mabwysiadu a Phlant 2002 (Trefniadau Mabwysiadu ar y Cyd) Cyfarwyddiadau Cymru 2015
* Rheoliadau Gwasanaethau Mabwysiadu Awdurdodau Lleol (Cymru) 2019
* Rheoliadau Asiantaethau Mabwysiadu (Cymru) 2020
* Deddf Gwasanaethau Cymdeithasol a Llesiant Cymru 2014
* Deddf Rheoleiddio ac Arolygu Gofal Cymdeithasol (Cymru) 2016.

Rydym hefyd yn ystyried unrhyw ganllawiau dilynol sy'n gysylltiedig â'r cyfreithiau hyn.

# **Beth yw pwrpas prosesu eich gwybodaeth bersonol?**

* Darparu Gwasanaeth Mabwysiadu Rhanbarthol
* Gwella Gwasanaethau
* Hyrwyddo gwasanaethau mabwysiadu
* Hyfforddiant a datblygiad
* Rheoli a goruchwylio staff
* Cynllunio gwasanaethau
* Ymgynghori â Defnyddwyr Gwasanaeth.

# **Pwy sy'n gweld yr wybodaeth y mae GMBG yn ei chasglu ac yn ei chofnodi?**

Mae GMBG yn defnyddio'r wybodaeth at y dibenion a nodir yn y gyfraith yn unig (gweler yr adran flaenorol). Mae'n ofynnol yn ôl y gyfraith i Banel Mabwysiadu ystyried gwybodaeth am ddarpar fabwysiadwr(wyr) sy'n deillio o'r asesiad. Mae'r Panel Mabwysiadu'n cynnwys aelodau annibynnol yn ogystal ag aelodau cyflogedig. Mae ganddo gadeirydd annibynnol, aelodau annibynnol, mabwysiadwyr, mabwysiadwyr sy'n oedolion, gweithwyr cymdeithasol a chynghorwyr etholedig.

Mae’r wybodaeth a welir gan y Panel Mabwysiadu wedi’i diogelu’n drwm gyda mesurau diogelwch arbennig yn cael eu defnyddio i sicrhau na all unrhyw un arall weld yr wybodaeth.

Mae amgylchiadau cyfyngedig iawn ar gyfer unrhyw un arall sydd am gael mynediad at yr wybodaeth a gedwir amdanoch, a hynny lle'r esbonnir yr amgylchiadau hyn yn y ddeddfwriaeth fabwysiadu berthnasol yn unig, megis arolygwyr gofal sydd wedi'u penodi gan Ofal yng Nghymru neu Gomisiynydd Plant Cymru.

Bydd gan ddarpar fabwysiadwyr fynediad at Ran 1 o'r Adroddiad Mabwysiadu. Nid oes ganddynt unrhyw hawl i gael mynediad at Ran 2 o'r Adroddiad hwnnw gan ei fod yn cynnwys y cyfeiriadau cyfrinachol annibynnol.

Mae'r dasg o ddod o hyd i deulu'n dechrau ar ôl y panel cymeradwyo. Pan ddeuir o hyd i gyswllt posib, rhennir yr adroddiad sydd wedi'i gwblhau yn ddiogel â'r asiantaeth fabwysiadu a fydd yn darllen yr adroddiad ac yn ystyried y cyswllt. Defnyddir yr adroddiad gan yr asiantaeth fabwysiadu at ddibenion ystyried y cyswllt hwnnw'n unig.

**Mae asiantaethau eraill y gallem rannu'r wybodaeth â nhw fel a ganlyn:**

* Awdurdodau Lleol Eraill
* Llysoedd
* Darparwyr annibynnol
* Ysgolion
* Y Gwasanaeth Prawf
* Darparwyr Trydydd Sector
* Ymarferwyr Cyffredinol
* Ymddiriedolaethau Iechyd
* Ymddiriedolaethau Iechyd Meddwl
* Yr Heddlu
* Cyrff Rheoleiddio
* Y Gwasanaeth Mabwysiadu Cenedlaethol
* Cofrestrau Mabwysiadu (Lloegr, yr Alban ac Iwerddon)
* NSPCC

# **Beth yw fy hawliau o ran yr wybodaeth bersonol sydd gennych amdanaf?**

Mae’r GDPR yn darparu cyfres o hawliau i ddinasyddion mewn perthynas â’u gwybodaeth bersonol. Fodd bynnag, mae Erthygl 23 y GDPR hefyd yn cynnwys darpariaeth sy’n caniatáu i lywodraeth addasu’r hawliau hynny os yw’n ystyried bod angen ymagwedd arall er budd y cyhoedd.

Mae’r hawliau canlynol wedi’u haddasu drwy'r ffaith fod GMBG yn prosesu gwybodaeth am fabwysiadu fel tasg gyhoeddus: -

| **Hawliau Dinesydd y GDPR** | **Ydy'r hawl yn berthnasol i ddinasyddion?** | **Nodiadau** |
| --- | --- | --- |
| Yr hawl i gael mynediad at ddata  | Nac ydy | Yn achos cofnodion mabwysiadu, mae Atodlen 4 o Ddeddf Diogelu Data 2018 yn egluro bod unrhyw wybodaeth a gesglir o dan y ddeddfwriaeth fabwysiadu wedi'i heithrio o Erthygl 15 y GDPR. Mae hyn yn golygu nad oes rhaid i GMBG ddarparu mynediad at gynnwys unrhyw ddeunydd a gasglwyd neu a baratowyd yn ystod y broses fabwysiadu. |
| Yr hawl i ddileu  | Efallai | Ystyrir pob cais yn unigol. Mae'r gyfraith yn caniatáu gwrthodiad, lle byddai cydymffurfio'n gyfreithiol ac ni fyddai'n peryglu cyflwyno'r gwasanaeth.  |
| Yr hawl i gywiro anghywirdebau | Efallai | Ystyrir pob cais yn unigol. Mae'r gyfraith yn caniatáu gwrthodiad, lle byddai cydymffurfio'n gyfreithiol ac ni fyddai'n peryglu cyflwyno'r gwasanaeth.  |
| Yr hawl i gyfyngu ar brosesu | Efallai | Ystyrir pob cais yn unigol Mae'r gyfraith yn caniatáu gwrthodiad, lle byddai cydymffurfio'n gyfreithiol ac ni fyddai'n peryglu cyflwyno'r gwasanaeth.  |
| Yr hawl i wrthwynebu prosesu | Efallai | Nid ydym yn defnyddio unrhyw brosesau gwneud penderfyniadau awtomataidd.Ystyrir pob cais yn unigol Mae'r gyfraith yn caniatáu gwrthodiad, lle byddai cydymffurfio'n gyfreithiol ac ni fyddai'n peryglu cyflwyno'r gwasanaeth.  |
| Yr hawl i drosglwyddo data  | Nac ydy | Nid yw'r hawl hwn yn berthnasol i unrhyw ddata tasg gyhoeddus.  |

# **Rhagor o wybodaeth berthnasol**

Mae gwybodaeth am blant sy'n cael eu cyfeirio at y gwasanaeth yn cael ei chadw am 100 mlynedd. Cedwir gwybodaeth am fabwysiadwyr a gymeradwyir am 35 mlynedd. Cedwir gwybodaeth am fabwysiadwyr sy’n gwneud unrhyw ymholiad i fabwysiadu ond nad ydynt yn bwrw ymlaen am 15 mlynedd.

Ceir mynediad at gofnodion mabwysiadu’r unigolyn ei hun drwy ddarpariaethau’r ddeddfwriaeth fabwysiadu. Ni all person gael mynediad at ei gofnodion mabwysiadu gan ddefnyddio hawliau Erthygl 15 GDPR neu hawliau mynediad gwrthrych y Ddeddf Diogelu Data.

# **Sut gallaf gwyno am sut mae GMBG yn trafod fy ngwybodaeth bersonol?**

Gallwch gwyno'n uniongyrchol i GMBG neu gallwch gysylltu â Swyddog Diogelu Data Cyngor Abertawe.

# **Beth os wyf yn dal yn anhapus?**

Gallwch gael mwy o wybodaeth am eich hawliau data personol drwy fynd i wefan Swyddfa'r Comisiynydd Gwybodaeth (SCG) yn https://ico.org.uk/your-data-matters/.

I gael rhagor o gyngor annibynnol ar ddiogelu data, a'ch hawliau data personol, gallwch gysylltu â:

Swyddfa'r Comisiynydd Gwybodaeth – Cymru

2il Lawr, Tŷ Churchill

Ffordd Churchill

Caerdydd

CF10 2HH

Ffôn: 02920 678400 Ffacs: 02920 678399

E-bost: Cymru@ico.gsi.gov.uk

Gwefan: https://ico.org.uk/